cayuga
Store norske leksikon,Historie,Verdens historie og samtidshistorie,Nord- og Mellom-Amerika,Folkegrupper i Nord- og Mellom-Amerika,Folkegrupper i Nord-Amerika
Cayuga er en folkegruppe i Nord-Amerika. Den var en av de fem opprinnelige stammene i Irokeser-forbundet. Territoriet deres strakte seg sørøstover fra Ontario-sjøen i det som er dagens Cayuga County i delstaten New York. De bodde mellom ondondaga, «ildens voktere» i forbundet, og seneca, som var «vokterne av den vestre dør».
Cayugafolket måtte avstå landområder til kolonistene suksessivt i 1789, 1795 og 1807. De fikk ikke reservat. Mange dro til Canada, mens andre slo seg ned på reservatene til nabofolkene. Noen kom til Oklahoma, der etterkommerne deres i 1937 var med på å danne The Seneca-Cayuga Tribe of Oklahoma.I 1771 fantes det noe over 1000 cayuga, men i 1893 var det bare 183 igjen i staten New York. Dette tallet har senere økt. Det bor også cayuga på Six Nations-reservatet i Canada. Tross all motgang har cayugafolket bevart sin identitet og politisk-kulturelle vitalitet. Lederne opptrer i Irokeser-forbundet på lik linje med representantene for de andre stammene. Les mer i Store norske leksikon nordamerikanske urfolk amerikanske urfolk USAs historie